20 ነሓሰ 2018 ምንጪ ስእሊ, Getty Images መንግስታት ኢትዮጵያን ኤርትራን፡ ድሕሪ ናይ 24 ኣዋርሕ መሪር ኵናት ዶባት፡ ንዝሓለፈ 20 ዓመታት ዲፕሎማሲያዊ ዝምድንኦም በቲኾም ኣብ ኣይ ኩናት ኣይ ሰላም ነይሮም። ኣብዚ ዓመት ግና፡ እዞም መንግስታት ዝኣወጁዎ ዕርቀ ሰላም፡ ኣብ ህዝቢ ክልቲኡ ሃገራት ዓቢ ተስፋ አሕዲሩ ኣሎ። እቶም ነቲ ዕርቀ ሰላም ዘሰላሰሉ ፕረዚደንት ኢሳይያስን ኣፈወርቅን ቀዳማይ ሚኒስትር ኣብዪ ኣህመድን፡ ኣብ ዝሓለፈ ዓመታት ንዝተኸስረ ዕድላት ንምኽሓስ ኣበርቲዖም ከምዝሰርሑ ቃል ኣትዮም። ብምዃኑ ድማ፡ ን20 ዓመታት ተቛሪጹ ዝጸንሐ ኣገልግሎት ስልክን በረራን ኣጀሚሮም፡ እቲ ንዓመታት ተፈላለዩ ዝጸንሐ ቀረባ ቤተሰብ ከምዝራኸብን ከምዝበጻጻሕን ገይሮም። እቲ ርክብ ብነፈርቲ ጥራሕ ዘይኮነ ብመኪናን ኣጋርን'ውን ንኽጅመር ንኤርትራን ኢትዮጵያን ዘራኽቡ መስመራት ግቡእ ጽገና ይግበረሎም ምህላው ዝምልከቶም ሰብ መዚ መጓዓዝያ ኢትዮጵያ ሓቢሮም ኣለዉ። ንሱ ጥራሕ እውን ኣይኮነን። ወደብ ባጽዕ ንቡር ኣገልግሎት ንምሃብ ቅድመ ምድላዋት ኣሳሊጡ ምህላዉ ሓላፊ ኣገልግሎት ወደብ ንማዕከናት ዜና ሓቢሩ። ካብ ዓሰብ ናብ ኣዲስ ኣበባ ነዳዲ ዘጓዓዕዝ መስመር ሻምብቆ ነዳዲ ከምዝዝርጋሕ እውን ጋዜጣታት ኣልዓረቢያን ኣበሲረን። እቲ ዝዝርጋሕ ናይ ነዳዲ ሻምብቆ ሰፊሕ ናይ ስራሕ ዕድል ክፈጥርን ዓቢ ቁጠባዊ ረብሓ ከበርክትን ተስፋ ይግበረሉ። እዚ ኸኣ ነዚ ጀማሚሩ ዘሎ ናይ ሰላም ንፋስ መሊሱ ዘድምቖ ዜና እዩ። ጉዳይ ኢትዮ ኤርትራ፡ "ተሃዊኽካ ትደፍኦ ተደቢርካ ትሓፍሶ ከይኾነና" "እቲ ናይ ሰላም ተበግሶ ብናይ ሓደ ሰብ ጻዕሪ ጥራይ ኣይኰነን ተኸሲቱ" ኢትዮ-ኤርትራ፡ ስለምንታይ ኣሽሓት መንእሰያት ጠፊኦም?
